Svein Holst Andreassen

**Svein Holst Andreassen** (født 1940) er en norsk historiker og tidligere ambassadør. 

### Bakgrunn
Han tok eksamen ved Telemark Handelsgymnas i Skien i 1959 og ble cand.mag. ved Universitetet i Oslo (UiO) i 1967 med fagkretsen statsvitenskap, engelsk og amerikansk språk/litteratur, historie mellomfag med vekt på tidlig middelalder og studier/eksamen i latin. I 1969 tok han embetseksamen av høyere grad (cand.philol.) med hovedfag i nyere norsk og internasjonal historie og med hovedfagsavhandling om Norge og Marshallplanen.

Tidlig i 1970-årene var han oljemedarbeider/kommentator i Arbeiderbladet og Norges-korrespondent for det internasjonalt ledende olje- og gasstidsskriftet *[[Oil & Gas Journal]]*. 

Andreassen har skrevet flere artikler om norsk okkupasjonshistorie, norsk etterkrigshistorie,norsk og internasjonal polarhistorie, oljepolitikk og norsk utvandrerhistorie. Han har også utgitt bok om postveier og sensur under den 2. verdenskrig og vært medforfatter i flere bøker. Han var også medarbeider i og bidragsyter til Tidens Leksikon innen fagområdene historie og statsvitenskap. Tidens Leksikon ble utgitt i seks bind i tiden 1975-1976 av Tiden Norsk Forlag.

### Utenrikstjenesten
I 1974–1975 gjennomførte han Utenriksdepartementets aspirantkurs. Han har vært byråsjef for nordområde- og svalbardspørsmål i Utenriksdepartementet 1989–1992, ministerråd/ambassaderåd ved den norske FN-delegasjonen i New York 1992-1998 med arbeidsområder innen menneskerettigheter, minoriteters rettigheter og FNs økonomiske og sosiale råd (ECOSOC), ambassadør til Saudi-Arabia, Jemen og Oman 1998–2002, hvor han blant annet bidro til å etablere dialog mellom Norge og Saudi Arabia om olje- og energispørsmål. Han var ambassadør med menneskerettigheter og demokrati som arbeidsfelt 2003–2006 i Utenriksdepartementet og generalkonsul i Houston i Texas 2006–2007. Han har også vært stasjonert ved den norske ambassaden i Lisboa og ved den norske ambassaden i Damaskus.

Andreassen har vært Utenriksdepartementets representant i flere utvalg og utredninger knyttet til næringsutvikling på Svalbard og norsk polarforskning. Han ledet også arbeidet som i desember 2003 innebar at Norge ble innvalgt som medlem av et bredt internasjonalt samarbeid for å fremme kunnskap, undervisning og forskning knyttet til Holocaust, antisemittisme og folkemord på romfolket. Fra 2003 til 2009 var han norsk delegasjonsleder til dette samarbeidet (International Holocaust Remembrance Alliance) som omfatter 35 land (2025).

### Æresbevisninger
Han er tildelt Arbeiderbladets statuett *Aviskona* (1974), utformet av billedhuggeren Nils Aas og Norsk Filatelistforbunds hederstegn (2017), for fremragende skribentvirksomhet. Han er også innvalgt medlem av Norsk Posthistorisk Selskap og Norsk Polarklubb. 

Svein Holst Andreassen er ridder av 1. klasse i Den Kongelige Norske Fortjenstorden og innehar offisersgraden i den portugisiske Infante Dom Henriks orden.

## Referanser


## Eksterne lenker
* Holocaust og jødeforfølgelsen - intervju i Varden 11. mai 2009 
* The International Holocaust Remembrance Alliance (IHRA)
* Norway´s Consul General in Houston, Texas - Norway, the official site in the United States 2007
* Damaskus - styrket vakthold. Aftenposten 12. sept. 2006
* Oljesamtaler Norge - Saudi Arabia